Document ID: 32014D0355

DEĊIŻJONI TA' IMPLIMENTAZZJONI TAL-KUMMISSJONI
tat-12 ta' Ġunju 2014
li temenda d-Deċiżjoni 2011/163/UE dwar l-approvazzjoni tal-pjanijiet imressqin minn pajjiżi terzi skont l-Artikolu 29 tad-Direttiva tal-Kunsill 96/23/KE
(notifikata bid-dokument C(2014) 3772)
(Test b'rilevanza għaż-ŻEE)
(2014/355/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 96/23/KE tad-29 ta' April 1996 dwar miżuri għall-monitoraġġ ta' ċerti sustanzi u residwi tagħhom f'annimali ħajjin u prodotti tal-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikulari r-raba' subparagrafu tal-Artikolu 29(1) tagħha u l-Artikolu 29(2) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ tas-sustanzi u l-gruppi ta' residwi mniżżlin fl-Anness I tagħha. Skont dik id-Direttiva, il-pajjiżi terzi li minnhom l-Istati Membri huma awtorizzati jimpurtaw l-annimali u l-prodotti tal-annimali koperti minnha għandhom jibagħtu pjan ta' monitoraġġ tar-residwi li jipprovdi l-garanziji meħtieġa. Dak il-pjan għandu jinkludi mill-inqas il-gruppi ta' residwi u s-sustanzi mniżżlin f'dak l-Anness I.
(2)
Id-Deċiżjoni tal-Kummissjoni 2011/163/UE (2) tapprova l-pjanijiet stipulati fl-Artikolu 29 tad-Direttiva 96/23/KE (“il-pjanijiet”), mibgħutin minn ċerti pajjiżi terzi mniżżlin fl-Anness tagħha, għall-annimali u l-prodotti tal-annimali indikati f'dik il-lista.
(3)
Fid-dawl tal-pjanijiet li ntbagħtu dan l-aħħar minn ċerti pajjiżi terzi u tat-tagħrif addizzjonali li kisbet il-Kummissjoni, jeħtieġ li tiġi aġġornata l-lista ta' pajjiżi terzi li minnhom l-Istati Membri huma awtorizzati jimpurtaw ċerti annimali u prodotti tal-annimali, kif previst fid-Direttiva 96/23/KE, u li bħalissa huma mniżżlin fl-Anness tad-Deċiżjoni 2011/163/UE (“il-lista”).
(4)
Il-Gżejjer Pitcairn bagħtu pjan għall-għasel lill-Kummissjoni. Dan il-pjan jipprovdi biżżejjed garanziji u għandu jiġi approvat. Għalhekk għandha tiġi inkluża fil-lista annotazzjoni għall-Gżejjer Pitcairn għall-għasel.
(5)
Ir-Rwanda bagħtet pjan għall-għasel lill-Kummissjoni. Dan il-pjan jipprovdi biżżejjed garanziji u għandu jiġi approvat. Għalhekk għandha tiġi inkluża fil-lista annotazzjoni għar-Rwanda għall-għasel.
(6)
L-Ukraina bagħtet pjan għall-annimali bovini u l-ħnieżer lill-Kummissjoni. Dan il-pjan jipprovdi biżżejjed garanziji u għandu jiġi approvat. Għalhekk għandhom jiġu inklużi fil-lista l-annotazzjonijiet għall-Ukraina għall-annimali bovini u l-ħnieżer.
(7)
Dal-ħin, l-Emirati Għarab Magħquda huma inklużi fil-lista għall-akkwakultura u l-ħalib (il-ħalib tal-iġmla biss). Madankollu, l-Emirati Għarab Magħquda ma pprovdewx pjan għall-akkwakultura kif mitlub mill-Artikolu 29 tad-Direttiva 96/23/KE. Għalhekk, għandha titneħħa mil-lista l-annotazzjoni għall-Emirati Għarab Magħquda għall-akkwakultura.
(8)
Għalhekk, id-Deċiżjoni 2011/163/UE għandha tiġi emendata skont dan.
(9)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2011/163/UE għandu jinbidel bit-test mogħti fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-12 ta' Ġunju 2014.

Labels: 17
20
3
13
6
18